பார்சன்ஸ் துணைவியார் லூசி பார்சன்ஸ் தன்னளவில் புகழ்வாய்ந்த புரட்சியாளராக இருந்தவர். அவரும் அனார்க்கிசத்தில் ஈர்ப்புகொண்டு உரையாற்றி வந்தவர். பத்ரிக்கைகளில் எழுதியவர். அவர் கம்யூனிஸ்ட் கட்சியில் சேர்ந்தார் என்றும்- இல்லை என்றும் அவரைப்பற்றி முரண்பட்ட தகவல்கள் இருக்கின்றன. லூசிதான் சிகாகோ தியாகிகளின் உரைகளை தொகுத்து வெளியிட்டார். 1911 பத்தாயிரம் காப்பிகள் அத்தொகுப்பு விற்றுவிட்டதாகவும், அடுத்த 6வது பதிப்பில் 12000 புத்தகங்கள் கொணரப்போவதாகவும் லூசி தெரிவித்திருந்தார்..லூசி தன் இரு குழந்தைகளுடன் கடைசியாக கணவருக்கு விடைகொடுக்கலாம் என பார்சன்ஸ் தூக்கில் ஏற்றப்படும் நாளின் காலையில் பார்க்க சென்றார். குழந்தைகளாவது தந்தையிடம் ஆசி பெறட்டும் என வேண்டினார். அவர்களுக்கு அனுமதி கிடைக்கவில்லை. அப்போது அவர் முடிவெடுத்தார்.. வாழ்நாள் முழுதும் போராளியாக தொடர்வேன் என்று. அப்படியே அவர் வாழ்ந்தார். 1942ல் அவர் மறைகிறார்.